text: Torna la rifa dels gatetes! | We Love Cats Market
  Cat lovers, ja podeu anar fent guardiola perquè aquest any, de nou, tenim la rifa més molona i més solidària d'entre totes les rifes de Nadal. I és que un any més farem el sorteig solidari per aconseguir recaptar més diners pels gatetes de Gats del Reg, l'associació que enguany rebrà el donatiu del mercat. Així que feu el favor de començar a guardar monedes d'1€ perquè durant el mercat podreu comprar els numerets! Aquest any serà el 6è de la rifa solidària. I per què la fem? Perquè volem que els visitants també pugueu col·laborar directament amb l'entit que rep el donatiu i que cuida dels gatetes abandonats i de carrer del barri de Sant Andreu de Barcelona.
  I com funciona? Doncs bé, tenim uns participants que són generosos i s'estimen els gatetes tant com nosaltres. Així que cadascun d'ells ens dóna un dels seus productes per sortejar. Tenim productes de joieria, cerámica, il·lustració, moda, papereria… De tot! Amb tots aquests productes fem diversos lots –generalment 10– per repartir els premis entre diverses persones. Cada numeret per la rifa solidària val 1€ i en podeu comprar tants com vulgueu.
  El diumenge a la tarda, una vegada entregat el xec solidari a l'entitat seleccionada aquest any, farem el sorteig dels 10 lots al mateix mercat. No cal que estigueu allà presents, perquè el dilluns 2 de desembre ensenyarem els números guanyadors per l'Instagram i el Facebook del We Love Cats. Si us ha tocat, haureu d'anar al CREC –el lloc on fem el mercat– a recollir el vostre premi durant la setmana posterior al mercat. Però bé, tot això ja us ho explicarem quan arribi el moment. =^.^=
  Ara el que necessitem és que comenceu a fer guardiola per comprar molts numerets de la rifa solidària i ajudar així els gatetes de Gats del Reg. Recordeu que el mercat és el cap de setmana del 30 de novembre i l'1 de desembre al CREC Poble Sec (c/ Blesa, 27). Vindreu, oi? Si us ve de gust, us podeu apuntar ja a l'esdeveniment que hem creat a Facebook i convidar als vostres amics i familiars.